  Виталий Пронин Адямилы маке мултэс усе ке, со эсэпсэ шӧдэмысь дугдэ. Валамон, нокин ас мылкыдызъя ӧз куриськы изоляцие, пумтэм кыстӥськись «отпуске». Кин ке зэм но тырше, дораз пукыса но. Нырысь самоизоляцие келямъёс доразы мар карыны паймылӥзы ке, табере толэзь ӧжыт потыны кутске ни (ай эшшо валантэм, кӧня кыстӥськоз на), озьы ке но куд-ог «визь люкъёс» куро ни май праздникъёсты мукет дырлы — гужемлы яке сӥзьыллы — выжтыны! Ватсаса эшшо 8 нунал! Самоизоляцилэсь шутэтсконо, пе... Со дыре ик вераны уг луы, милям адямиос 4 борддоре чылкак пытсамын шуыса: городъёслы луонлык сётэмын сад-бакчаосазы ветлыны. Зэм, татын нош ик керӟегъяськыны муг шедьто: машинаосты эскеремысь, пробкаосын сылоно луэ, пе. Ма, созэ гинэ чиданы луэ, дыр, ужлы ёрмемысь, уг эскеро ук, асьмеды ик черлэсь утён вылысь.Уг ке кельшы, пуке дорады — ваньмыз ужъяуг ворттыло ук. Вань мукетъёсыз но, кудъёсыз лыдъяло: туэ май праздникъёсты воксё ӧвӧл ортчытоно. Иське, тӥ ке шутэтскыса жадиды ни, мукетъёсыз кызьы ужало, озьы ик мед ужалозы? Малы врачъёслы, лэсьтӥськисьёслы, вуз карисьёслы, гуртоослы вис карылонэз, соос дышемын ук каникулъёстэк тыршыны! Висёнлэсь но соос уг кӧберало — ӧвӧл лэземын ватскыса улыны! Азьвыл 1-тӥ Мае демонстрацие калыкез поттон понна, мар ватонэз, косъяськоно луэ вал, табере ваньмызлэн юмшамзы потэ, но висён вӧлмемысь уг дугды, соин туэ кин диван вылын, кин убо котырын праздникез пусъёз. Висён гинэ медам суты. Тазалык но чиданасьмелы! Теги: редакторлэнкылыз  